Nopeasti kasvaneen Varusteleka-verkkokaupan perustaja Valtteri Lindholm tyrmää lähes vuoden vääntämisen jälkeen syntyneen kilpailukykysopimuksen. Lindholmin mukaan ”kiky-säätöjen” sijaan pitäisi ajatella työntekijöiden hyvinvointia ja motivaatiota. Sitä ei edes yritetty.

Valtteri Lindholm perusti armeijan ylijäämätavaraa myyvän verkkokaupan kolmetoista vuotta sitten rahoittaakseen opiskeluaan äidinkielen opettajaksi. Varustelekan myynti äityi odotettua vilkkaammaksi ja Lindholmista tuli saman tien päätoiminen yrittäjä.

Varsinkin markkinointi on hoidettu alusta lähtien omalla tyylillä. Verkkokaupassa tuotteet kuvaillaan poikkeuksellisen tarkasti, eikä tuotteen varjopuoliakaan piilotella. Esimerkiksi neuvostoliittolaisten kiinnityssiteiden värit vaihtelevat ja niistä voi ”löytyä jotain varastoinnin yhteydessä tullutta pintamöhnää”.

Varustelekan omintakeinen tuotevalikoima ja markkinointi näyttävät osuneen kohderyhmään hyvin. Suomen sitkeästä taantumasta huolimatta liikevaihto on kasvanut yhtä vuotta lukuun ottamatta, viime vuonna toistakymmentä prosenttia. Tosin viime vuonna tulos jäi niukasti miinukselle.

Kiky ei auta yhtään

Varustelekan kivijalka- ja nettikauppa työllistää 55 henkeä. Oheisella haastatteluvideolla Lindholm hehkuttaa työnantajan roolissa työilmapiirin ja työntekijöiden hyvinvoinnin tärkeyttä. Mutta pitkään hiottua kilpailukykysopimusta hän pitää jopa vahingollisena.

– Kiky-säädöstä kansa ymmärtää vain sen, että huonompaan suuntaan mennään, taas otetaan työntekijän selkänahasta jotain. Onko työntekijä sen jälkeen motivoitunut tekemään hyvin työtä, Lindholm kysyy.

Lindholm kärjistää mielellään.

– Ollaanko me Kiinassa, jossa pidetään ruoskalla huoli siitä, että ihmiset tekevät robotin työt. Vai ollaanko Suomessa, jossa ihmiset tekee vaativia töitä ja heihin luotetaan.

Hänen mukaansa kilpailukykysopimus ”ei auta yhtään”, jos halutaan pitää huolta työntekijöiden henkisestä hyvinvoinnista tai luottamuksesta työtekijöiden ja -antajan välillä. Varsinkin yrittäjäjärjestön ajama paikallinen sopiminen on kaatunut juuri tähän luottamuspulaan.

– Ovatkohan työnantajat useinkaan edes yrittäneet ajatella miten saisi jengin luottamaan ja yrittämään.

Varustelekassa palkat ovat kuulemma yli työehtosopimusten minimitason. Lindholm korostaa haluaan olla samaa ryhmää työntekijöiden kanssa. Pukuun hän ei aio sortua.

Yrittäjä Lindholmilla on myös sananen yritysjohtajien palkkatasosta, joka sekin luo hänen mukaansa juopaa työpaikoilla.

– Vähän kyllä ihmettelen, mikä on se pitkän tähtäimen tavoite, kun nostetaan johdon palkkoja ja samalla lasketaan työntekijöiden palkkoja. Voisiko hetken miettiä miten saatanan kalliin auton tartten.

Yrityksensä ainoana omistajana Lindholm sanoo haluavansa leveän leivän, mutta rikastuminen ei kiinnosta. Tärkeintä on ”kiva ja mielenkiintoinen työpaikka ja että voin tarjota työtä muillekin”.

USA:n valloitukseen

Varusteleka avasi vuosi sitten verkkokaupan myös Ruotsiin. Kovista odotuksista huolimatta menestys on jäänyt vaatimattomaksi.

Kansainvälisen laajentumisen uusi yritys on ollut keväästä lähtien käynnissä Yhdysvalloissa. Odotukset ovat taas korkealla ja markkinointi tuntuu purevan paremmin kuin Ruotsiin. Haasteitakin toki on.

– Yhdysvaltojen suurin ongelma on, että ne ei ymmärä metriä ja euroa. Se on teknisesti yllättävän vaikeaa meille, kun kaikki on suunniteltu Eurooppaan.

Toisaalta suurelta markkina-alueelta ei tarvitse tavoittaa kaikkia – vain kapea kohderyhmä riittää.

Maakohtaisia myyntitavoitteita ei ole, mutta tarkoitus on nostaa ulkomainen myynti puoleen liikevaihdosta, kun se on nyt kymmenesosa.

Tarkennus juttuun 13.6. klo 13.50: Varustelekassa työehdot ovat paremmat siten, että palkka maksetaan täydestä päivästä, vaikka taukoja on enemmän kuin tes määrää. Ulkomaanmyynti on nyt 6 prosenttia kokonaismyynnistä, tavoitteena yli puolet.